Forslag til RÅDETS FORORDNING (EF) om strukturforanstaltninger inden for fiskeri (98/C 176/04) KOM(98) 131 endelig udg. - 98/0116(CNS)

(forelagt af Kommissionen den 19. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) Den fælles fiskeripolitik medvirker til gennemførelsen af de generelle målsætninger i traktatens artikel 39; specielt Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved akten vedrørende Østrigs, Finlands og Sveriges tiltrædelse, fremmer etableringer af en ligevægt mellem bevarelse og forvaltning af fiskeressourcerne på den ene side og fiskeriindsatsen og en rationel og ansvarlig udnyttelse af de pågældende ressourcer på den anden side;

(2) strukturforanstaltningerne inden for fiskeri- og akvakultursektoren (»sektoren«) skal medvirke til gennemførelsen af målsætningerne for den fælles fiskeripolitik og målsætningerne i traktatens artikel 130 A;

(3) integreringen af strukturforanstaltningerne for sektoren i gennemførelsesplanen for strukturfondene i 1993 har forbedret fællesskabsforanstaltningernes synergi og gjort det muligt at medvirke på en mere konsekvent måde til styrkelse af den økonomiske og sociale samhørighed;

(4) Rådets forordning (EF) nr. . . . ./. . om generelle bestemmelser om strukturfondene indebærer en fuldstændig revision af strukturpolitikkens funktionsmekanismer, som skal træde i kraft pr. 1. januar 2000; strukturforanstaltningerne for denne sektor indgår i strukturfondenes højt prioriterede mål 1 og 2, som træder i kraft fra samme dato; forordning (EØF) nr. 2080/93 af 20. juli 1993 om gennemførelsesbestemmelser til forordning (EØF) nr. 2052/88 for så vidt angår det finansielle instrument til udvikling af fiskeriet (2) bør som følge heraf ophæves og erstattes af en ny forordning, som navnlig fastsætter de bestemmelser, der er nødvendige for en overgang uden afbrydelse af strukturforanstaltningerne;

(5) den udelukkende regionale karakter af den for strukturfondenes mål 2 planlagte programmering er uforenelig med programmeringen af ledsageforanstaltningerne i forbindelse med omstruktureringen af fiskeriflåderne; dette problem opstår ikke, hvad angår mål 1;

(6) det er derfor hensigtsmæssigt ikke at integrere ledsageforanstaltningerne i forbindelse med omstruktureringen af fiskeriflåderne i programmeringen af mål 2; det er formålstjenligt at tildele disse foranstaltninger midler fra Den Europæiske Udviklings- og Garantifond for Landbruget (EUGFL), Garantisektionen, med henblik på gennemførelse af foranstaltningerne i alle regioner bortset fra dem, der hører ind under mål 1, herunder også i de områder, der hører ind under mål 2; denne særskilte behandling berører ikke iværksættelsen af de andre strukturforanstaltninger for sektoren, som fortsat programmeres som led i mål 2;

(7) Det Europæiske Fællesskab bør endvidere kunne yde finansiel støtte også uden for de regioner og områder, der er omfattet af mål 1 og 2, hvad angår alle strukturforanstaltninger for sektoren; det er ligeledes hensigtsmæssigt at tildele denne foranstaltning midler fra EUGFL, Garantisektionen -

UDSTEDT FØLGENDE FORORDNING:

Artikel 1

1. De strukturforanstaltninger, der iværksættes med finansielt bidrag fra Fællesskabet i medfør af nærværende forordning inden for fiskeri, akvakultur og forarbejdning og afsætning af fiskerivarer og akvakulturprodukter (i det følgende benævnt »sektoren«) medvirker til gennemførelsen af de generelle målsætninger, der er omhandlet i traktatens artikel 39 og 130 A samt de mål, der er fastlagt i forordning (EØF) nr. 3760/92 og (EF) nr. . . . ./. ..

2. De i stk. 1 omhandlede foranstaltninger har til opgave:

a) at medvirke til at opnå en varig ligevægt mellem fiskebestandene og udnyttelsen heraf

b) at styrke udnyttelsesstrukturernes konkurrenceevne og udviklingen af økonomisk levedygtige virksomheder i sektoren

c) at forbedre forsyningen med og forædlingen af fiskerivarer og akvakulturprodukter

d) at medvirke til revitalisering af de områder, som er afhængige af fiskeri.

3. Fællesskabets finansielle bidrag kan bevilges til iværksættelse af foranstaltninger, som medvirker til en eller flere af de i stk. 2 omhandlede opgaver i henhold til de i artikel 2 og 3 fastsatte bestemmelser.

4. Rådet fastsætter som led i den i artikel 5 omhandlede procedure interventionsområderne for de i stk. 1 i nærværende artikel omhandlede strukturforanstaltninger.

Artikel 2

1. Der oprettes et finansielt instrument til udvikling af fiskeriet, i det følgende benævnt »FIUF«.

2. De foranstaltninger, der iværksættes med finansielt bidrag fra FIUF, falder ind under strukturfondenes mål 1 og 2. De omfatter alle strukturforanstaltningerne i sektoren, bortset fra dem, der er omhandlet i artikel 3.

3. Endvidere bidrager FIUF i overensstemmelse med artikel 21 og 22 i forordning (EF) nr. . . . ./. . til finansiering af:

a) nyskabende foranstaltninger, herunder navnlig tværnationale aktioner og oprettelse af netværk for erhvervsdrivende i sektoren og for kystområder, som er afhængige af fiskeriet

b) foranstaltninger vedrørende teknisk bistand.

I overensstemmelse med artikel 21, stk. 2 i forordning (EF) nr. . . . ./. . udvides det i første afsnit, litra a), omhandlede anvendelsesområde ved beslutningen om bidrag fra fondene til at omfatte foranstaltninger, som kan finansieres i medfør af Rådets forordning (EF) nr. . . . ./. . (EFRU), (EF) nr. . . . ./. . (ESF) og (EF) nr. . . . ./. .(EUGFL) med henblik på at iværksætte alle de foranstaltninger, som er omhandlet i de pågældende nyskabende foranstaltninger.

Artikel 3

EUGFL, Garantisektionen, bidrager til finansieringen af:

a) ledsageforanstaltninger i forbindelse med omstrukturering af fiskeriflåderne i de områder, som ikke hører ind under strukturfondenes mål 1

b) samtlige strukturforanstaltninger i sektoren i de områder, som ikke hører ind under strukturfondenes mål 1 og 2.

Artikel 4

Det finansielle bidrag, der bevilges til hver særskilt aktion i medfør af de i artikel 1, stk. 3, omhandlede foranstaltninger, må ikke overstige det maksimumsbeløb, der skal fastsættes i henhold til den i artikel 5 omhandlede procedure.

Artikel 5

Med forbehold af artikel 6 vedtager Rådet, som træffer afgørelse efter forslag fra Kommissionen i henhold til den i traktatens artikel 43 omhandlede procedure, senest den . . . de bestemmelser og betingelser, der gælder for fællesskabsbidraget til de i artikel 2 og 3 omhandlede strukturforanstaltninger.

Artikel 6

1. Bestemmelserne i Rådets forordning (EØF) nr. 4028/86 (3) og (EØF) nr. 4042/89 (4) finder anvendelse for støtteansøgninger, der er indgivet inden den 1. januar 1994.

2. Delbeløb, der er disponeret over som støtte til projekter, som Kommissionen har truffet beslutning om mellem den 1. januar 1989 og den 31. december 1993 i henhold til forordning (EØF) nr. 4028/86, og som Kommissionen ikke har modtaget nogen anmodning om endelig betaling af senest seks år og tre måneder efter datoen for ydelse af støtte, frigøres automatisk af Kommissionen senest seks år og ni måneder efter datoen for ydelse af støtte og giver anledning til tilbagebetaling af uretmæssigt udbetalte beløb, med forbehold af projekter, der er suspenderet af retslige grunde.

Artikel 7

Forordning (EØF) nr. 2080/93 ophæves med virkning fra den 1. januar 2000.

Henvisninger til den ophævede forordning forstås som henvisninger til denne forordning.

Artikel 8

De overgangsbestemmelser, der er omhandlet i artikel 52 i forordning (EF) nr. . . . ./. . finder tilsvarende anvendelse.

Artikel 9

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) EFT L 389 af 31.12.1992, s. 1.

(2) EFT L 193 af 31.7.1993, s. 1.

(3) EFT L 376 af 31.12.1986, s. 7.

(4) EFT L 388 af 30.12.1989, s. 1.